ΑΠΟΦΑΣΗ ΤΟΥ ΣΥΜΒΟΥΛΙΟΥ της 18ης Φεβρουαρίου 1974 περί συστάσεως Επιτροπής Οικονομικής Πολιτικής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 145,

το σχέδιο της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής,

Εκτιμώντας:

ότι για το συντονισμό των βραχυπροθέσμων οικονομικών πολιτικών πρέπει να λαμβάνονται υπόψη οι μεσοπρόθεσμοι οικονομικοί στόχοι που καθορίζονται από κοινού-

ότι η δημοσιονομική πολιτική πρέπει να εντάσσεται στο πλαίσιο της γενικής οικονομικής πολιτικής-

ότι, συνεπώς, η ύπαρξη τριών χωριστών επιτροπών που λειτουργούν στον τομέα της γενικής οικονομικής πολιτικής παραβλάπτει την αποτελεσματικότητα του συντονισμού των οικονομικών πολιτικών και έχει συχνά οδηγήσει σε αμοιβαία επικάλυψη αρμοδιοτήτων και διπλή απασχόληση-

ότι πρέπει λοιπόν να συγχωνευθούν οι δραστηριότητες της Επιτροπής Συγκυριακής Πολιτικής, της Επιτροπής Δημοσιονομικής Πολιτικής και της Επιτροπής Μεσοπροθέσμου Οικονομικής Πολιτικής σε μία και μόνη Επιτροπή Οικονομικής Πολιτικής,

ΑΠΟΦΑΣΙΖΕΙ:

Άρθρο 1

Για να επιτευχθεί μεταλύτερη αποτελεσματικότητα του συντονισμού των βραχυπροθέσμων και μεσοπροθέσμων οικονομικών πολιτικών των Κρατών μελών συνιστάται Επιτροπή Οικονομικής Πολιτικής, η οποία καλείται στο εξής "η επιτροπή".

Άρθρο 2

Η επιτροπή εκτελεί όλα τα καθήκοντα που μέχρι τώρα ανήκουν στην Επιτροπή Συγκυριακής Πολιτικής, η οποία συνεστήθη από την απόφαση του Συμβουλίου της 9ης Μαρτίου 1960 περί του συντονισμού των συγκυριακών πολιτικών των Κρατών μελών (1), στην Επιτροπή Δημοσιονομικής Πολιτικής η οποία συνεστίθη από την απόφαση του Συμβουλίου της 8ης Μαΐου 1964 περί της συνεργασίας μεταξύ των αρμοδίων υπηρεσιών των διοικήσεων των Κρατών μελών στον τομέα της δημοσιονομικής πολιτικής (2), και στην Επιτροπή Μεσοπροθέσμου Οικονομικής Πολιτικής, η οποία συνεστήθη από της απόφαση του Συμβουλίου της 15ης Απριλίου 1964 περί συστάσεως Επιτροπής Μεσοπροθέσμου Οικονομικής Πολιτικής(3). Ειδικότερα η επιτροπή:

- συμβάλλει στο συντονισμό των γενικών οικονομικών πολιτικών,

- εξετάζει και αντιπαραθέτει τις δημοσιονομικές πολιτικές Κρατών μελών, καθώς και την εφαρμογή τους,

- καταρτίζει, βασιζομένη σε όλες τις δυνατές πληροφορίες, το προσχέδιο προγράμματος μεσοπρόθεσμης οικονομικής πολιτικής που προβλέπεται στο άρθρο 6 της αποφάσεως του Συμβουλίου της 18ης Φεβρουαρίου 1974 περί επιτεύξεως υψηλού βαθμού συγκλίσεως των οικονομικών πολιτικών των Κρατών μελών της Ευρωπαϊκής Οικονομικής Κοινότητος (4),

- παρακολουθεί τις μεσοπρόθεσμες οικονομικές πολιτικές των Κρατών μελών και εξετάζει αν συμβιβάζονται με το ανωτέρω πρόγραμμα,

- αναλύει την εξέλιξη των οικονομιών με σκοπό τη διερεύνηση των αιτίων κάθε αποκλίσεως σε σχέση με το πρόγραμμα.

Άρθρο 3

Η επιτροπή αποτελείται από τέσσερις αντιπροσώπους της Επιτροπής και τέσσερις αντιπροσώπους κάθε Κράτους μέλους. Τα μέλη της επιτροπής που διορίζονται από τα Κράτη μέλη επιλέγονται μεταξύ των προσωπικοτήτων, οι οποίες στην χώρα τους συμμετέχουν στην επεξεργασία της βραχυπρόθεσμης και μεσοπρόθεσμης οικονομικής πολιτικής.

Άρθρο 4

Η γνώμη της επιτροπής είναι δυνατό να ζητείται από το Συμβούλιο ή από την Επιτροπή. Επί πλέον, η επιτροπή διατυπώνει ή υποβάλλει εκθέσεις με ιδική της πρωτοβουλία, όταν κρίνει αυτό αναγκαίο για την καλή εκπλήρωση της αποστολής της.

Άρθρο 5

Η επιτροπή δύναται να συνέρχεται με περιορισμένη σύνθεση για να επεξεργάζεται ειδικά προβλήματα στον τομέα της συγκυριακής πολιτικής, της δημοσιονομικής πολιτικής ή της μεσοπροθέσμου οικονομικής πολιτικής.

Άρθρο 6

Οι συσκέψεις της επιτροπής έχουν ισχύ μόνον αν παρίσταται τουλάχιστον ένα μέλος από κάθε αντιπροσωπεία.

Άρθρο 7

Η επιτροπή εκλέγει το προεδρείο της που αποτελείται από ένα πρόεδρο και τρεις αντιπροέδρους με θητεία δύο ετών, μη ανανεώσιμη. Η εκλογή πραγματοποιείται για πρώτη φορά, από την 1η Μαρτίου 1974. Καταρτίζει τον κανονισμό της.

Η γραμματεία της επιτροπής εξασφαλίζεται από την Επιτροπή.

Άρθρο 8

Καταργούνται:

- η απόφαση του Συμβουλίου της 9ης Μαρτίου 1960 περί του συντονισμού των συγκυριακών πολιτικών των Κρατών μελών,

- η απόφαση του Συμβουλίου της 15ης Απριλίου 1964 περί συστάσεως Επιτροπής Μεσοπροθέσμου Οικονομικής Πολιτικής,

- η απόφαση του Συμβουλίου της 8ης Μαΐου 1964 περί της συνεργασίας μεταξύ των αρμοδίων υπηρεσιών των διοικήσεων των Κρατών μελών στον τομέα της δημοσιονομικής πολιτικής.

Έγινε στις Βρυξέλλες στις 18 Φεβρουαρίου 1974.

Για το Συμβούλιο

Ο Πρόεδρος

H. SCHMIDT

(1) ΕΕ αριθ. 31, της 9.5.1960, σ. 764/60.

(2) ΕΕ αριθ. 64, τη 22.4.1964. σ. 1031/64.

(3) ΕΕ αριθ. 77 της 21.5.1964, σ. 1205/64.

(4) ΕΕ αριθ. 63 της 5.3.1974, σ. 16.